Niemand nog vas ná jongmense se skietdoodJess Kuhn en Johanco Fleischmann. (Foto: Facebook) Niemand is nog in hegtenis geneem in verband met die koelbloedige moord op twee jongmense wat Sondag op Putfonteinweg in Benoni doodgeskiet is toe hulle sonder brandstof gaan staan het nie. Maroela Media verneem Johanco Fleischmann (19) en sy vriendin Jess Kuhn (23) is omstreeks 11:00 deur drie mans op die Putfontein-wisselaar oorval en doodgeskiet. Kol. Lungelo Dlamini, woordvoerder van die polisie, het aan Maroela Media gesê die oorledenes is helder oordag oorval nadat hul bakkie se brandstof glo opgeraak en hulle langs die pad gaan staan het. “Drie mans het hulle koelbloedig doodgeskiet voordat hulle probeer het om die bakkie aan die brand te steek. Lede van die gemeenskap kon daarin slaag om ŉ brandblusser in die hande te kry om te verhoed dat die bakkie aan die brand slaan. Die verdagtes het vermoedelik met net ŉ selfoon te voet op die vlug geslaan,” het Dlamini verduidelik. Maroela Media het vroeër berig Fleischmann se liggaam is met verskeie skietwonde buite sy Toyota Hilux-bakkie aangetref. Kuhn is binne die bakkie gekry. Sy is klaarblyklik ŉ enkele keer geskiet. Albei is op die toneel dood verklaar. Die bakkie langs die pad. Maroela Media het die foto verbloem weens die grafiese aard daarvan. (Foto: Twitter) Twee werkers wat saam met die oorledenes gery het, het tydens die voorval van die toneel gevlug, maar later teruggekom toe nooddienswerkers op die toneel aangekom het. Hulle beweer ŉ groep mans het hulle genader nadat hulle langs Putfonteinweg stilgehou het, waar die brug oor die N12 gaan. ŉ Taakspan is sedertdien ontplooi om die verdagtes in hegtenis te neem. Dlamini verseker dat dié span geen steen onaangeroer sal laat nie en alle leidrade sal opvolg wat tot die verdagtes se inhegtenisneming kan lei. Dlamini het die publiek versoek om enige inligting in verband met die voorval by die naaste polisiestasie of by Stop Misdaad by 0860 010 111 aan te meld. Die polisie ondersoek ŉ saak van moord.